रजनी और माया दोनों का दिल अनूप पर आया, लेकिन उसका दिल इतने से कहां भरने वाला था
साल दर साल बीतते गए- न अनूप कुछ बन सका, न हमारे बच्चे हुए। मैं ही बंजर होती चली गई। नशे में धुत अनूप मेरे पास आना चाहता, लेकिन मेरा शरीर साथ देने से इनकार कर देता। उसे मात्र मेरा शरीर चाहिए होता, एक स्त्री शरीर। मेरे मन के नाज़ुक स्पंदन तो अनछुए ही रह जाते।
जो कविता बरसों पहले मुझसे छूट बिछड़ चुकी थी, उसी कविता को ढूंढनते हुए, उससे मिलने के लिए आज मैं अपने पुराने कॉलेज आई थी। एक निमंत्रण था- यहां आयोजित हो रही एक उच्चस्तरीय कवि गोष्ठी का। कितने अरसे के बाद लौटी थी यहां- वही विभाग, वही लेक्चर हॉल, हवा में बरसों पुरानी तैरती हुई खुशबू जैसे मेरे आस पास घुल रही थी। उस दिन एक समूचा अतीत आंखों में उतर आया था। वही सीढ़ियां, वही दरोदीवार, वही सामने दिखता मैदान, गुलमोहर का पेड़। साल दर साल, पीढ़ी दर पीढ़ी गवाह बनी वो कक्षाएं।
विभाग की सीढ़ियां चढ़ कर ऊपर पहुंची और बोर्ड पर लिखे नामों को देख कर जी धक्क सा रह गया। ये तो वही थी… हां, वही! लेकिन जहां तक मुझे पता था कि ये तो किसी मामूली से कॉलेज में पढ़ा रही थी, वो भी लखनऊ से सटे किसी छोटे से शहर में। यहां कैसे? उफ, नहीं आना चाहिए था मुझे यहां। वापस लौटने के लिए पलटी ही थी कि किसी ने पुकार लिया- “माया… तुम? इतने बरसों के बाद? नहीं यकीन आता।’’
...और मैं ठहर गई। उसी ने पुकारा था। डॉ. रजनी अग्रवाल- ये तो तब भी वैसी ही थी और आज भी वैसी ही है, झल्ली सी। मैं उसे देख रही थी- सांवला रंग उम्र के साथ दब कर काला सा हो गया था। फिरोजी रंग की सिल्क साड़ी पर छोटी बाहों वाला काला रुबिया का ब्लाउज। पतली पूंछ जैसी चोटी। कंधे पर टंगे हैंडबैग का पट्टा भी फटा हुआ दिख रहा था। कंधे भी कुछ झुके हुए पहले की तरह। रजनी, इतने सालों में कुछ तो ग्रूम कर लिया होता खुद को। तुम्हारे स्टूडेंट्स पीठ पीछे क्या तुम पर हंसते न होंगे, जैसे उन दिनों हम लोग निरुपमा मैम का मजाक उड़ाया करते थे। मैं ठिठक गई थी। अपनी भुवनमोहिनी मुस्कान बिखेरते हुए कह उठी- “तुमको यहां देख कर अच्छा लगा रजनी, लेकिन अचानक एक फोन आ गया है। मुझे जाना होगा।’’ मैं कुछ झेंप सी गई थी।
“तुम्हें आज भी सही से झूठ बोलना नहीं आ सका माया। तुम्हारे आने का मुझे पता चल चुका था और मैं तुम्हारे ही इंतजार में थी। कवियों को कविता पढ़ने दो। चलो, हम गार्डन में बैठते हैं। तुम कुछ कहो न कहो, मुझे तुमसे बहुत कुछ कहना है।” रजनी की आंखों पर चश्मा चढ़ चुका था और चश्मे के भीतर उसके पपोटे भारी थे मानो वो बरसों से गुपचुप रोई हो या अरसे से उसने अपने आंसू रोकने का असफल प्रयास किया हो।
मुझे ममता सी हो आई। सब कुछ तो है मेरे पास। अपने सुखों को जीते हुए अपनी प्रिय सहेली को क्यों बिसरा दिया मैंने? स्वयं से ही शर्मिंदा हो आई थी मैं। कितना समय बीत गया, पन्द्रह या सोलह बरस। आपस में किसी को किसी की खबर नहीं। हम चार साल साथ पढ़े थे। पढ़ाई का एक हेल्दी कम्पटीशन था हमारे बीच। हम पक्की सहेलियां भी थे और एक ही लड़के की तरफ आकर्षित भी हुए थे उन दिनों।
अनूप- कितना हैंडसम दिखता था उन दिनों। उसका चेहरा खुले आसमान सरीखा, प्रभावशाली व्यक्तित्व, बातों का दरोगा। यूनिवर्सिटी की अधिकतम डिग्रियां बटोर रखी थीं उसने। सिविल सर्विसेस की तैयारी कर रहा था। लेकिन सेटल नहीं था। उम्र तीस के आसपास। मैं आकर्षित तो थी उसकी तरफ, लेकिन घर में कुछ कह पाने का साहस नहीं था। अनूप की फ्लर्टिंग मुझे और रजनी, दोनों को अच्छी लगती थी।
मैं अतीत से वर्तमान में आई। रजनी कह रही थी- “जानती हो माया, तुम क्या गईं, मेरे सुख-दुख जैसे मेरे मन में ही जम गए। कोई भी बांटने वाला नहीं रहा।’’ रजनी ने निगाह भर कर मुझे देखा।
फरवरी का महीना। बाहर धूप पसरी थी। लेकिन धूप की तपन भली लग रही थी। रजनी मेरा हाथ पकड़ कर आगे बढ़ चली गार्डन की तरफ। उसकी चप्पलें फटर फटर कर रही थीं। मैंने कल्पना करी कि उसकी चप्पलों में दो चार खोंचे तो जरूर ही लगे होंगे। हम लोग उसी बेंच पर जा कर बैठ गए जहां उन दिनों बैठा करते थे।
“अब कहो, कैसी हो? सुखी हो, ये तो दिख ही रहा है।’’ रजनी ने एक बार फिर मुझे ध्यान से देखा।
“हां, मैं तो अच्छी हूं। तुम अपनी कहो। अनूप कैसा है? तुम्हारे बच्चे..?” मुझे अपनी शादी के कुछ साल बाद अपने ही किसी बैचमेट से पता चला था कि रजनी और अनूप की शादी हो गई है। ये भी पता चला था कि रजनी की पीएचडी भी पूरी हो गई है और उसने कहीं नौकरी कर ली है।
लेकिन मेरा इतना कहना भर था कि रजनी सुबक पड़ी। फौरन ही उसने अपनी आंखों पर रुमाल रख लिया। पांच-सात मिनट लगे होंगे उसे संतुलित होने में। पानी पी कर वो पल भर को चुप रही, फिर कह उठी- “माया कहां खो गई थीं तुम? जीवन के सारे सुख तुम्हें मिले, लेकिन बस मेरी एक नौकरी और अनूप से ब्याह के कारण तुम मुझसे कितनी दूर चली गईं। क्यों?’’
उसकी इस क्यों का जवाब नहीं था मेरे पास। मुझे आज भी पीएचडी न कर पाने का अफसोस है। जो कुछ रजनी कह रही थी, सच तो वही था। इंसान के पास कितना भी कुछ हो, दूसरों के प्राप्य से वो हमेशा जलता है।
रजनी के स्वर ने एक बार फिर मेरी विचारधारा भंग करी- “तुम अनूप के बारे में पूछ रही थीं न? कह दूं क्या?’’ जैसे उसने स्वयं से पूछा और फिर कहने लगी- “तुम सुन ही लो, माया। ढोंग करते करते मेरा दम घुटने लगा है। अनूप तो आज भी उसी तरह ख्याली पुलाव बनाता रहता है, बड़ी बड़ी लच्छेदार बातें। लेकिन बातों से कहीं गृहस्थी चलती है। उसने भांप लिया था कि मैं लंबी रेस में दौड़ने वाली हूं।
साधारण रूपरंग की मैं और सुंदर सुदर्शन अनूप। कोई साम्य नहीं था। लेकिन उसने मुझे चुना तो मुझे अच्छा लगा कि कुछ तो खास होगा मुझमें। उसके लिए मैंने अपना घर-परिवार छोड़ा। गृहस्थी बसाई। मेरी पीएचडी पूरी हुई, नौकरी लगी, लेकिन अनूप हवाई किले बनाते हुए उड़ता रहा। रंगबिरंगे गैस के गुब्बारे सरीखा। उड़ते उड़ते ऐसे वायुमंडल में चला जाता जहां वो फूट जाता। नीचे गिर जाता संतुलन खो कर। मैं संभाल लेती उसको।
छोटी मोटी नौकरी उसको करनी नहीं थी। बिलकुल टॉप क्लास नौकरी चाहिए थी। तो जनाब कोशिश ही करते रह गए। और हां, शादी हो जाने के बाद उसको सिर्फ मेरी सैलरी से मतलब था। सारा प्यार-व्यार सब गायब हो गया।
पहली बार प्रेग्नेंट हुई तो अबॉर्शन करवा लिया मैंने। अनूप कुछ बन जाए तब सोचेंगे बच्चे के बारे में। साल दर साल बीतते गए- न अनूप कुछ बन सका, न हमारे बच्चे हुए। मैं ही बंजर होती चली गई। नशे में धुत अनूप मेरे पास आना चाहता, लेकिन मेरा शरीर साथ देने से इनकार कर देता। उसे मात्र मेरा शरीर चाहिए होता, एक स्त्री शरीर। मेरे मन के नाज़ुक स्पंदन तो अनछुए ही रह जाते।
हर रात गुलमुहर के पेड़ों पर बारिश की बूंदें नाचतीं, ओस भीगती या चांदनी बरसती, अनूप मुझमें खोना चाहता, लेकिन मैं अविचल पड़ी रहती। पति-पत्नी के बीच जो एक पवित्र भाव होता है वो कभी नहीं रह सका हमारे बीच। मेरे भीतर की भावनाएं मरती जा रही थीं।
हमारी घर गृहस्थी के दिन सबकी तरह झंझट झमेले वाले होते, लेकिन रातों में न उत्तेजना रहती, न ताप। अनूप के साथ रहते हुए मैं न तो अपने तरीके से जी सकी और मरने से डरती रही इसलिए रोज मरती रही, हर रोज!” वो काफी भावुक हो चली थी, “जिस दिन मैंने आखिरी बार अनूप को पैसे देने से मना किया तो हर बार की तरह उसने मुझे छोड़ देने की धमकी दी। इस बार मैं नहीं डरी। नहीं दिए उसे पैसे उसे उसके गंदे शौकों में उड़ाने के लिए। बड़ी झिक झिक हुई हमारे बीच और अनूप घर छोड़ कर चला गया।
कुछ दिनों के बाद पता चला कि वो एक अमीर विधवा को अपने जाल में फंसा कर उसके साथ रह रहा है।’’ कहते कहते रजनी चुप हो गई।
फिर एकाएक उसने पूछा- “तेरे बच्चे हैं ना माया?’’
“हां, दो बच्चे हैं मेरे, एक बेटा और एक बेटी। दोनों अपनी अपनी जगह पर खुश हैं और मैं उनकी खुशी में खुश।’’ मेरे स्वर में संतुष्टि का भाव था।
रजनी का चेहरा सफेद था- “मैं सोचती हूं कि बच्चे कैसे पैदा होते होंगे। पत्नी के गर्भवती होने पर पति पत्नी मिल कर कैसी कल्पनाएं करते होंगे, किस तरह मां-बाप का रूप रंग, रस गंध, स्वभाव, आदतें बच्चों में उतर आता होगा। बच्चे के जन्म के बाद का अनुभव, उसे बड़ा होते हुए देखना… सब कुछ कैसा लगता होगा?’’
वो शून्य में देख रही थी, भरा हुआ कंठ, विगलित मन, “इस अनुभव से तो मैं अछूती ही रह गई,’’ उसके गले से एक सिसकी फूट पड़ी, ‘’ मैं पत्थर बन गई हूं माया। अडिग, अविचल, खुद्दार स्त्री। लेकिन मैं थक गई हूं। मुझे अब किसी का सहारा चाहिए, खांटी गृहस्थिन बनना है मुझे।’’ मैं रजनी के स्वर की तरलता को महसूस कर रही थी।
रजनी अकेली थी। परिवार के नाम पर कोई नहीं। कोई साथी नहीं। बेरंग जीवन। कोशिश करूंगी कि आगे से उसके संपर्क में रह सकूं। कोशिश करूंगी कि उसके लिए एक साथी ढूंढ सकूं। लेकिन वो सब कैसे वापस लौटेगा जो कुछ बीते बरसों में उसके भीतर बदल गया है।
सांझ झर रही थी। तीन स्टूडेंट्स हंसते हुए निश्चिन्त भाव से जा रहे थे। लगा जैसे हमारा अतीत ही सामने से गुजर रहा हो- एक लड़की रजनी जैसी, एक लड़का अनूप जैसा और एक लड़की माया जैसी, मेरे जैसी। ये लोग आज अपने संसार में कितने खुश हैं। यौवन वाला भाव, हमउम्र से दोस्ती। बिछड़ने पर मिलने मिलने के वादे कर लेना, सम्पर्क में रहना, न रहना हो तो ब्लॉक कर देना।
आज की पीढ़ी बहुत स्मार्ट है। जो चाहती है, पा ही लेती है, नौकरी, प्रेम या विवाह। ये पहले परखते हैं तब शादी करते हैं। कोरी भावुकता का इनके जीवन में कोई महत्व नहीं। रजनी को अनूप से शादी करके क्या मिला- अवसाद और अकेलापन। दुख हुआ मुझे उसके लिए। अनूप मेरा भी पहला प्यार था उन दिनों, लेकिन आज मुझे लगता है कि ये मात्र उम्र का आकर्षण था, प्रेम नहीं। जब रजनी के मोबाइल पर अनूप की तस्वीर देखी तो एक विरक्ति सी हुई। कितना सस्ता लग रहा था।
मैं चुपचाप वापस लौट रही थी। कार में पति के पार्श्व में राजमहिषी सरीखी बैठी हुई। अपने सुरक्षित संसार में वापस लौट रही थी मैं। लेकिन मैं उदास थी, रजनी के लिए, अनूप के लिए, उनके असफल प्रेम के लिए।
मैं रोकना चाह रही थी उस बारिश को जो रजनी की आंखों से बहते हुए मेरी आंखों में आ कर रुक गई थी।
कुछ संवेदनाओं के नाम नहीं होते!
- आभा श्रीवास्तव 
E-इश्क के लिए अपनी कहानी इस आईडी पर भेजें: db।women@dbcorp।in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें